**Päivi Happonen** on suomalainen toimittaja ja kirjailija. Hän on työskennellyt Ylen uutistoimituksessa vuodesta 2000 ja oikeustoimittajana vuodesta 2004. Happonen työskenteli Kuningaskuluttajan toimittajana vuosina 1994–2000.

Happosen esikoisdekkari *Pihla Karhu & Vaarallinen uutinen* julkaistiin vuonna 2022. Happonen aloitti kirjan kirjoittamisen jo vuonna 2015. Kirjan päähenkilö on rikostoimittaja Pihla Karhu, joka ryhtyy tutkimaan lapsiin kohdistuvia seksuaalisia hyväksikäyttötapauksia. Pian Karhu alkaa saada uhkaavia viestejä.

Uutisointi kaksoiskansalaisten kohtelusta Puolustusvoimissa vuonna 2017
-----------------------------------------------------------------------

Keväällä 2017 Happonen teki paljon huomiota herättäneen uutisen, jonka mukaan Puolustusvoimat oli alkanut kohtelemaan Suomen ja Venäjän kaksoiskansalaisia eri tavoin kuin aiemmin estämällä heidän pääsynsä töihin Puolustusvoimissa ja rajoittamalla heidän koulutusmahdollisuuksiaan varusmiespalveluksessa. Jutun käynnisti Happoseen yhteyden ottanut Puolustusvoimissa työskentelevä henkilö, joka muun muassa näytti tälle Puolustusvoimien epävirallisen ohjeistuksen varusmiespalvelukseen tulevien kaksoiskansalaisten pääsyn estämisestä tiettyihin tehtäviin.

Puolustusministeri Jussi Niinistö kiisti rajusti syytökset. Hän nimitti uutista "valeuutiseksi" ja "uutisankaksi", epäili Ylen joutuneen informaatiovaikuttamisen kohteeksi ja haukkui toimittajia taitamattomiksi. Myös Puolustusvoimat kiistivät väitetyn ohjeistuksen olemassaolon. Muutama tunti uutisen julkaisemisen jälkeen Niinistö ilmoitti laittavansa vireille kaksoiskansalaisten pääsyn estämistä sotilasvirkoihin koskevan lakihankkeen, joka tuli voimaan heinäkuussa 2019. Uutinen johti myös oikeudenkäyntiin, joka koski Puolustusvoimien Vekaranjärven varuskuntaravintolaan hakenutta Venäjän ja Suomen kaksoiskansalaista. Kesäkuussa 2019 antamassaan lainvoimaisessa ratkaisussa käräjäoikeus katsoi, että kyseistä henkilöä oli syrjitty, mutta hylkäsi syrjintäsyytteen, koska rekrytointia hoitanut mies oli oikeuden mukaan toiminut Vekaranjärven turvallisuusupseerilta saamiensa ohjeiden mukaan.

Huomiota herätti myös se, kun Happonen kertoi vuonna 2018 julkaistussa Oikeustoimittajien juhlakirjassa *Etusivun rikokset*, että nimeltä mainitsematon Ylen uutistoimittaja yritti estää hänen juttunsa julkaisun. Ylen eläkkeelle jäänyt uutistoimittaja Hilkka Säävälä kertoi olevansa kirjoituksissa mainittu uutistoimittaja, mutta kiisti painostaneensa ketään. Happonen myöhemmin pahoitteli toimituksen sisäisten asioiden puintia kirjassa.

Teokset
-------

* *Pihla Karhu & Vaarallinen uutinen*. Helsinki: Deadline Kustannus, 2022. ISBN 978-952-7396-99-5.

Lähteet
-------

* Reinboth, Susanna; Sipilä, Jarkko (toim.): *Etusivun rikokset: Näin kovat uutiset syntyivät*. Helsinki: CrimeTime, 2018.

### Viitteet

1. ↑  Salomaa, Janne: Puolustusministerin silmätikku *Journalisti*.  3.3.2017.
2. ↑  Taskinen-Kekki, Päivi: Dekkarin muotoinen vaarallinen uutinen – Fiktion kirjoittaminen on luovaa vaihtelua televisiosta tutun oikeustoimittaja Päivi Happosen tarkkuutta vaativalle työlle *Viikkosavo*.  26.10.2022.
3. ↑  Vaarallinen uutinen -kirja *deadlinekustannus.fi*.  Arkistoitu 20.3.2023. Viitattu 20.3.2023.
4. ↑  Puolustusvoimat laittoi Venäjän kaksoiskansalaiset erityistarkkailuun – myös varusmiesten toimintaa on alettu rajoittaa *Yle Uutiset*.  31.1.2017. Viitattu 31.10.2023.
5. ↑  Analyysi: Mitä Suomen ja Venäjän kaksoiskansalaisille pitäisi tehdä? *Yle Uutiset*.  31.1.2017. Viitattu 31.10.2023.
6. ↑  Reinboth, Sipilä (toim.) 2018, s. 108–109
7. ↑  Reinboth, Sipilä (toim.) 2018, s. 113
8. ↑  Puolustusministeri suivaantui Ylelle: "Haittaa Suomen julkikuvaa" – Yle seisoo uutisen takana *Yle Uutiset*.  1.2.2017. Viitattu 31.10.2023.
9. ↑  Analyysi: Puolustusvoimien ja puolustusministerin on pakko kiistää Ylen uutinen *Yle Uutiset*.  1.2.2017. Viitattu 31.10.2023.
10. ↑  Puolustusministeri Niinistö Ylen kaksoiskansalaisuutta koskevasta uutisoinnista: Ei valheellista, mutta virheellistä *Yle Uutiset*.  9.2.2017. Viitattu 31.10.2023.
11. ↑  Puolustusministeri Niinistö: Kaksoiskansalaisuuden poissulkemiselle sotilasviroissa on painavat perusteet *Yle Uutiset*.  31.1.2017. Viitattu 31.10.2023.
12. ↑  Puolustusvoimien virkoihin valittavia kaksoiskansalaisia seulova laki tuli voimaan *Yle Uutiset*.  1.7.2019. Viitattu 31.10.2023.
13. ↑  Kohupäätös kaksoiskansalaisen syrjintäjutussa jää voimaan, syyttäjä ei valita – Puolustusvoimissa oli lainvastainen ohje kaksoiskansalaisille *Yle Uutiset*.  24.6.2019. Viitattu 31.10.2023.
14. ↑  STT: Ylen toimittaja pahoittelee kirjoituksensa sisältöä – syytti kollegaa yrityksestä estää jutun julkaisu *Ilta-Sanomat*.  8.1.2019. Viitattu 31.10.2023.

Aiheesta muualla
----------------

* Deadline Kustannus: Kirjailijat *deadlinekustannus.fi*.  Arkistoitu 17.3.2023.